ಮಾನವ ಸಂಪನ್ಮೂಲ ಅಭಿವೃದ್ಧಿ ಸಚಿವಾಲಯ
ಎಚ್.ಆರ್.ಡಿ. ಸಚಿವಾಲಯದ ಸಲಹೆಯಂತೆ ಎ.ಐ.ಸಿ.ಟಿ.ಇ. ಯಿಂದ ಕಾಲೇಜುಗಳಿಗೆ/ ಸಂಸ್ಥೆಗಳಿಗೆ ವಿದ್ಯಾರ್ಥಿಗಳ ಸುರಕ್ಷೆ ಮತ್ತು ಶೈಕ್ಷಣಿಕ ಕಲ್ಯಾಣ ಖಾತ್ರಿಪಡಿಸಲು ಸೂಚನೆ ರವಾನೆ
ಎಚ್.ಆರ್.ಡಿ. ಸಚಿವಾಲಯದ ಸಲಹೆಯಂತೆ ಎ.ಐ.ಸಿ.ಟಿ.ಇ. ಯಿಂದ ಕಾಲೇಜುಗಳಿಗೆ/ ಸಂಸ್ಥೆಗಳಿಗೆ ವಿದ್ಯಾರ್ಥಿಗಳ ಸುರಕ್ಷೆ ಮತ್ತು ಶೈಕ್ಷಣಿಕ ಕಲ್ಯಾಣ ಖಾತ್ರಿಪಡಿಸಲು ಸೂಚನೆ ರವಾನೆ
ಲಾಕ್ ಡೌನ್ ಅವಧಿಯಲ್ಲಿ ವಿದ್ಯಾರ್ಥಿಗಳಿಂದ ಶುಲ್ಕ ಪಡೆಯುವುದಕ್ಕೆ ತಡೆ
ದೇಶದಲ್ಲಿ ಕೋವಿಡ್ -19 ಜಾಗತಿಕ ಸಾಂಕ್ರಾಮಿಕದ ಹರಡುವಿಕೆ ಪ್ರತಿಬಂಧಿಸಲು ಲಾಕ್ ಡೌನ್ 2020 ರ ಮೇ 3 ರವರೆಗೆ ಜಾರಿಯಲ್ಲಿರುವುದರಿಂದ , ಎಚ್.ಆರ್.ಡಿ. ಸಚಿವಾಲಯವು ವಿದ್ಯಾರ್ಥಿಗಳ ಹಿತ ರಕ್ಷಿಸಲು ಅವಶ್ಯ ಕ್ರಮ ಕೈಗೊಳ್ಳುವಂತೆ ಎ.ಐ.ಸಿ.ಟಿ.ಇ.ಗೆ ಸಲಹೆ ಮಾಡಿತ್ತು. ಅದರನ್ವಯ ಎ.ಐ.ಸಿ.ಟಿ.ಇ. ಯು ಕಾಲೇಜುಗಳಿಗೆ/ ಸಂಸ್ಥೆಗಳಿಗೆ ಕೆಲವು ಸೂಚನೆಗಳನ್ನು ನೀಡಿದೆ ಮತ್ತು ಕೋವಿಡ್ -19 ರಿಂದ ಎದುರಾಗಿರುವ ಭೀತಿಯ ಹಿನ್ನೆಲೆಯಲ್ಲಿ ಈ ಬಿಕ್ಕಟ್ಟಿನ ಸಮಯದಲ್ಲಿ ಸುರಕ್ಷಾ ಮುಂಜಾಗರೂಕತಾ ಕ್ರಮಗಳನ್ನು ಖಾತ್ರಿಪಡಿಸುವುದು ಭಾರತದ ಎಲ್ಲಾ ನಾಗರಿಕರ ಮೂಲಭೂತ ಜವಾಬ್ದಾರಿಯಾಗಿದೆ ಎಂದು ನಿರ್ದೇಶನವನ್ನು ನೀಡಿದೆ. ಅದರಂತೆ ಸಂಸ್ಥೆಗಳ ಮುಖ್ಯಸ್ಥರು ಆರೋಗ್ಯ ರಕ್ಷಣೆಯ ಮತ್ತು ಅವರ ಕಾಲೇಜು/ ಸಂಸ್ಥೆಗಳ ಎಲ್ಲಾ ಭಾಗೀದಾರರ ಹಿತವನ್ನು ಕಾಯುವ ಜವಾಬ್ದಾರಿ ಹೊಂದಿರುತ್ತಾರೆ. ಮೇಲ್ಕಾಣಿಸಿದ ವಿಷಯಕ್ಕೆ ಸಂಬಂಧಿಸಿ ಎಲ್ಲಾ ಕಾಲೇಜುಗಳು ಮತ್ತು ಸಂಸ್ಥೆಗಳು ಈ ಕೆಳಗಿನ ಮಾರ್ಗದರ್ಶಿಗಳನ್ನು ಕಟ್ಟು ನಿಟ್ಟಾಗಿ ಪಾಲಿಸುವಂತೆ ಸೂಚಿಸಲಾಗಿದೆ.
- ಶುಲ್ಕ ಪಾವತಿ: ಕೆಲವು ಸಂಸ್ಥೆಗಳು ವಿದ್ಯಾರ್ಥಿಗಳು ಲಾಕ್ ಡೌನ್ ಅವಧಿಯಲ್ಲಿ ಸೇರ್ಪಡೆ ಶುಲ್ಕ ಸಹಿತ ಶುಲ್ಕ ಪಾವತಿಸುವಂತೆ ವಿದ್ಯಾರ್ಥಿಗಳಿಗೆ ಒತ್ತಡ ತರುತ್ತಿರುವುದು ಎ.ಐ.ಸಿ.ಟಿ.ಇ. ಯ ಗಮನಕ್ಕೆ ಬಂದಿದೆ. ಪ್ರಸ್ತುತ ಜಾರಿಯಲ್ಲಿರುವ ಲಾಕ್ ಡೌನ್ ತೆರವಾಗುವವರೆಗೆ ಮತ್ತು ಸಹಜ ಸ್ಥಿತಿ ನೆಲೆಗೊಳ್ಳುವವರೆಗೆ ಕಾಲೇಜುಗಳಾಗಲಿ, ಸಂಸ್ಥೆಗಳಾಗಲೀ ಶುಲ್ಕ ಪಾವತಿಗಾಗಿ ಬಲವಂತ ಮಾಡುವಂತಿಲ್ಲ. ಮುಂದುವರೆದು ಈ ಮಾರ್ಗದರ್ಶಿಗಳಲ್ಲಿ ಈ ವಿಷಯಕ್ಕೆ ಸಂಬಂಧಿಸಿ ಎ.ಐ.ಸಿ.ಟಿ.ಇ. ಯು ಕಾಲಾನುಕ್ರಮದಲ್ಲಿ ಪರಿಷ್ಕೃತ ವೇಳಾ ಪಟ್ಟಿಯನ್ನು ಪ್ರಕಟಿಸಲಿದೆ. ಅದರನ್ವಯ , ಎಲ್ಲಾ ಕಾಲೇಜುಗಳು/ ಸಂಸ್ಥೆಗಳು ಮಾಹಿತಿಯನ್ನು ಕಾಲೇಜು ಜಾಲತಾಣಗಳಲ್ಲಿ ಪ್ರದರ್ಶಿಸಬೇಕು ಮಾತ್ರವಲ್ಲದೆ ಅದನ್ನು ಇ-ಮೈಲ್ ಮೂಲಕ ವಿದ್ಯಾರ್ಥಿಗಳಿಗೂ ತಿಳಿಸತಕ್ಕದ್ದು ಎಂದೂ ಸೂಚಿಸಲಾಗಿದೆ.
- ಫ್ಯಾಕಲ್ಟಿ ಸದಸ್ಯರಿಗೆ ವೇತನ ಪಾವತಿ: ವಿವಿಧ ಸಂಸ್ಥೆಗಳು ಅವುಗಳ ಫ್ಯಾಕಲ್ಟಿ ಮತ್ತು ಸಿಬ್ಬಂದಿಗಳಿಗೆ ಲಾಕ್ ಡೌನ್ ಅವಧಿಗೆ ವೇತನ ಪಾವತಿಸದೇ ಇರುವುದು ತಿಳಿದು ಬಂದಿದೆ. ಜೊತೆಗೆ ಕೆಲವು ಸಂಸ್ಥೆಗಳು ನಿರ್ದಿಷ್ಟ ಫ್ಯಾಕಲ್ಟಿ/ಸಿಬ್ಬಂದಿಗಳನ್ನು ಕೆಲಸದಿಂದ ತೆಗೆದುಹಾಕಿರುವ ಬಗ್ಗೆಯೂ ತಿಳಿದುಬಂದಿದೆ. ಈಗ ಸ್ಪಷ್ಟೀಕರಿಸಲಾಗಿರುವುದೇನೆಂದರೆ ಫ್ಯಾಕಲ್ಟಿಗೆ, ಸಿಬ್ಬಂದಿಗೆ ವೇತನ ಮತ್ತು ಇತರ ಬಾಕಿಗಳನ್ನು ಲಾಕ್ ಡೌನ್ ಅವಧಿಗೆ ಸಂಬಂಧಿಸಿದಂತೆ ಪಾವತಿಸಲಾಗುವುದು ಮತ್ತು ಈ ಅವಧಿಯಲ್ಲಿ ಕೆಲಸದಿಂದ ತೆಗೆದುಹಾಕಲಾಗಿದ್ದರೆ ಅದನ್ನು ಹಿಂಪಡೆಯಲಾಗುವುದು. ಆದುದರಿಂದ ಇದನ್ನು ಕಟ್ಟು ನಿಟ್ಟಾಗಿ ಅನುಸರಿಸಬೇಕು. ಈ ನಿಟ್ಟಿನಲ್ಲಿ ಸಂಬಂಧಿತ ರಾಜ್ಯಗಳ/ಕೇಂದ್ರಾಡಳಿತ ಪ್ರದೇಶಗಳ ಮುಖ್ಯ ಕಾರ್ಯದರ್ಶಿಗಳಿಗೆ ಪತ್ರ ರವಾನಿಸಲಾಗಿದೆ ಮತ್ತು ಅದರಲ್ಲಿ ಕಾಲೇಜು/ ಸಂಸ್ಥೆಗಳಿಗೆ ಶುಲ್ಕ ಮರುಪಾವತಿ ಅಂಶವೂ ಅಡಕಗೊಂಡಿದೆ.
- ಸುಳ್ಳು ಸುದ್ದಿಯನ್ನು ಪ್ರೋತ್ಸಾಹಿಸದಿರುವುದು: ವಿವಿಧ ಹಿತಾಸಕ್ತಿ ಗುಂಪುಗಳು / ವ್ಯಕ್ತಿಗಳು ಸಾಮಾಜಿಕ ಮಾಧ್ಯಮಗಳಲ್ಲಿ ಸುಳ್ಳು ಸುದ್ದಿಗಳನ್ನು ಪ್ರಸಾರ ಮಾಡುತ್ತಿದ್ದು ಆ ಮೂಲಕ ಸುಳ್ಳು ಸುದ್ದಿಗಳನ್ನು ಮತ್ತು ವದಂತಿಗಳನ್ನು ಹರಡುತ್ತಿದ್ದಾರೆ. ಇಂತಹ ಸುಳ್ಳು ಸುದ್ದಿಗಳಿಗೆ ಪ್ರೋತ್ಸಾಹ ನೀಡದೆ ಮತ್ತು ಅವುಗಳನ್ನು ಸಂಬಂಧಿತ ಅಧಿಕಾರಿಗಳ ಗಮನಕ್ಕೆ ತರುವುದು ಎಲ್ಲಾ ಭಾಗೀದಾರರ ಪ್ರಾಥಮಿಕ ಜವಾಬ್ದಾರಿಯಾಗಿರುತ್ತದೆ. ಎಂ.ಎಚ್.ಆರ್.ಡಿ/ ಯು.ಜಿ.ಸಿ./ ಎ.ಐ.ಸಿ.ಟಿ.ಇ. ಅಧಿಕೃತ ಜಾಲತಾಣಗಳಲ್ಲಿ ಪ್ರಕಟಗೊಂಡ ಮಾಹಿತಿಯನ್ನು ಮಾತ್ರವೇ ನಂಬಲರ್ಹ ಮಾಹಿತಿ ಎಂದು ಅದನ್ನು ಅವಲಂಬಿಸುವಂತೆ ಸಲಹೆ ಮಾಡಲಾಗಿದೆ. ಆದುದರಿಂದ ಈ ಜಾಲತಾಣಗಳನ್ನು ಯಾವುದೇ ಸಕಾಲಿಕ ಮಾಹಿತಿಗಾಗಿ ನಿರಂತರ ಗಮನಿಸಲು ಸೂಚಿಸಲಾಗಿದೆ. ಅದೇ ರೀತಿ ಸರಕಾರದ ಇತರ ಸುತ್ತೋಲೆಗಳಿಗೆ ಸಂಬಂಧಿತ ಸಚಿವಾಲಯಗಳ/ ಇಲಾಖೆಗಳ ಅಧಿಕೃತ ಜಾಲತಾಣಗಳನ್ನು ನೋಡಬಹುದು.
- ಪ್ರಧಾನ ಮಂತ್ರಿ ಅವರ ವಿಶೇಷ ವಿದ್ಯಾರ್ಥಿ ಯೋಜನೆ: ಈಗ ಚಾಲ್ತಿಯಲ್ಲಿರುವ ಲಾಕ್ ಡೌನ್ ಮತ್ತು ಅಂತರ್ಜಾಲದ ಪರಿಮಿತ ಲಭ್ಯತೆಯಿಂದಾಗಿ ಪಿ.ಎಂ.ಎಸ್.ಎಸ್.ಎಸ್. ನ 2020-2021 ರ ಶೈಕ್ಷಣಿಕ ವರ್ಷದ ಕಾರ್ಯಚಟುವಟಿಕೆಗಳು ವಿಳಂಬಗೊಂಡಿವೆ. ಆದಾಗ್ಯೂ ಇಲ್ಲಿ ಸ್ಪಷ್ಟೀಕರಿಸುವುದೇನೆಂದರೆ ಯೋಜನೆಯು ಲಾಕ್ ಡೌನ್ ಹಿಂಪಡೆದ ಬಳಿಕ ಅದು ಹಿಂದಿದ್ದಂತೆಯೇ ಮುಂದುವರಿಯುತ್ತದೆ. ಹೊಸ ವೇಳಾ ಪಟ್ಟಿಯನ್ನು ಒಳಗೊಂಡ ಕ್ಯಾಲೆಂಡರನ್ನು ಎ.ಐ. ಸಿ.ಟಿ.ಇ. ಜಾಲ ತಾಣದಲ್ಲಿ ಕ್ರಮೇಣ ಪ್ರಕಟಿಸಲಾಗುತ್ತದೆ.
- ಆನ್ ಲೈನ್ ತರಗತಿಗಳು ಮತ್ತು ಸೆಮಿಸ್ಟರ್ ಪರೀಕ್ಷೆಗಳು: ಹಾಲಿ ಸೆಮಿಸ್ಟರುಗಳಿಗೆ ಆನ್ ಲೈನ್ ತರಗತಿಗಳು ವಿಸ್ತರಿತ ಲಾಕ್ ಡೌನ್ ಅವಧಿಯಲ್ಲೂ ಮುಂದುವರಿಯಲಿವೆ. ಯು.ಜಿ.ಸಿ/ಎ.ಐ.ಸಿ.ಟಿ ಇ.ಗಳಿಂದ ಪರಿಷ್ಕೃತ ಶೈಕ್ಷಣಿಕ ಕ್ಯಾಲೆಂಡರ್ ಸದ್ಯದಲ್ಲೇ ಪ್ರಕಟಗೊಳ್ಳಲಿದೆ, ಸೆಮಿಸ್ಟರ್ ಪರೀಕ್ಷೆಗಳನ್ನು ಸಂಘಟಿಸುವುದಕ್ಕೆ ಸಂಬಂಧಿಸಿ ಸ್ಪಷ್ಟೀಕರಿಸುವುದು ಏನೆಂದರೆ ಯು.ಜಿ.ಸಿ.ಯು ಪರೀಕ್ಷೆಗಳನ್ನು ನಡೆಸುವುದಕ್ಕೆ ಸಂಬಂಧಿಸಿ ಶಿಫಾರಸುಗಳನ್ನು ಮಾಡುವುದಕ್ಕಾಗಿ ಸಮಿತಿಯನ್ನು ರಚಿಸಿದೆ. ಪರೀಕ್ಷೆಗಳಲ್ಲಿ ಅಂಕಗಳ ನೀಡಿಕೆ ಮತ್ತು ಉತ್ತೀರ್ಣತೆ ಮಾನದಂಡಗಳ ಬಗ್ಗೆಯೂ ಅದು ಪರಿಶೀಲಿಸುತ್ತದೆ . ಈ ನಿಟ್ಟಿನಲ್ಲಿ ನಿರ್ದೇಶನಗಳನ್ನು ಪ್ರತ್ಯೇಕವಾಗಿ ಹೊರಡಿಸಲಾಗುತ್ತದೆ. ಯು.ಜಿ.ಸಿ./ ಎ.ಐ.ಸಿ.ಟಿ ಇ. ಜಾಲತಾಣಗಳನ್ನು ಇದಕ್ಕಾಗಿ ನಿಯಮಿತವಾಗಿ ನೋಡುತ್ತಿರಬಹುದು.
- ಇಂಟರ್ನ್ ಶಿಪ್: ಚಾಲ್ತಿಯಲ್ಲಿರುವ ಲಾಕ್ ಡೌನ್ ನಿಂದಾಗಿ ಕೆಲವು ವಿದ್ಯಾರ್ಥಿಗಳಿಗೆ ಈ ಬೇಸಿಗೆಯಲ್ಲಿ ಅವರ ಇಂಟರ್ನ್ ಶಿಪ್ ಮಾಡಲು ಸಾಧ್ಯವಾಗದೇ ಹೋಗಬಹುದು, ಆದುದರಿಂದ ಅವರು ಮನೆಯಿಂದಲೇ ಇಂಟರ್ನ್ ಶಿಪ್ ಮಾಡಬಹುದು. ಅದು ಸಾಧವಾಗದೇ ಹೋದಲ್ಲಿ ಆ ಆವಶ್ಯಕತೆಯನ್ನು 2020 ರ ಡಿಸೆಂಬರ್ ತಿಂಗಳಲ್ಲಿ ಪೂರೈಸಬಹುದು.
- ಇತರ ಕಾಲೇಜು/ ಸಂಸ್ಥೆಗಳ ಜೊತೆ ಅಂತರ್ಜಾಲ ಬ್ಯಾಂಡ್ ವಿಡ್ತ್ ಹಂಚಿಕೊಳ್ಳುವಿಕೆ: ; ಕೆಲವು ನಿರ್ದಿಷ್ಟ ವಿದ್ಯಾರ್ಥಿಗಳಿಗೆ ಅಂತರ್ಜಾಲ ಸೇವೆ ಪಡೆಯುವಲ್ಲಿ ತೊಂದರೆ ಇದ್ದಲ್ಲಿ ಕಾಲೇಜುಗಳು/ ಸಂಸ್ಥೆಗಳು ತಮ್ಮ ವ್ಯಾಪ್ತಿ ಪ್ರದೇಶದಲ್ಲಿರುವ ಇತರ ಕಾಲೇಜು/ ಸಂಸ್ಥೆಗಳ ವಿದ್ಯಾರ್ಥಿಗಳಿಗೆ ತಮ್ಮ ಕಾಲೇಜು/ ಸಂಸ್ಥೆಗಳಲ್ಲಿರುವ ಅಂತರ್ಜಾಲ ಸೌಲಭ್ಯವನ್ನು ಬಳಸಲು ಅವಕಾಶ ಒದಗಿಸುವಂತೆ ಸಲಹೆ ಮಾಡಲಾಗಿದೆ. ಅದೇ ರೀತಿ ಕಾಲೇಜು/ ಸಂಸ್ಥೆಗಳೂ ತಮ್ಮ ಕ್ಯಾಂಪಸ್ ಅಂತರ್ಜಾಲ ಸೌಲಭ್ಯವನ್ನು ಇತರ ಕಾಲೇಜು/ ಸಂಸ್ಥೆಗಳ ವಿದ್ಯಾರ್ಥಿಗಳಿಗೆ ಬಳಸಲು ಅನುಮತಿಸಬಹುದಾಗಿದೆ. ಲಾಕ್ ಡೌನ್ ಹಿನ್ನೆಲೆಯಲ್ಲಿ ಮತ್ತು ನಿರ್ದಿಷ್ಟ ಗ್ರಾಮೀಣ ಪ್ರದೇಶಗಳಲ್ಲಿ ಉತ್ತಮ ಬ್ಯಾಂಡ್ ವಿಡ್ತ್ ಲಭ್ಯ ಇಲ್ಲದ ಕಾರಣದಿಂದ ಹಾಜರಾತಿ ನಿಯಮವನ್ನು ಸಡಿಲಿಸಬಹುದಾಗಿದೆ.
ಎಲ್ಲಾ ಕಾಲೇಜುಗಳು/ ಸಂಸ್ಥೆಗಳು ಈ ಸೂಚನೆಗಳನ್ನು ಕಟ್ಟುನಿಟ್ಟಾಗಿ ಅನುಸರಿಸಬೇಕು , ತಪ್ಪಿದಲ್ಲಿ ಜಾರಿಯಲ್ಲಿರುವ ನಿಯಮಗಳಡಿಯಲ್ಲಿ ಕ್ರಮ ಜರುಗಿಸಲಾಗುವುದು.